Per-René Larsen
Per-René Larsen, f. 1949, dansk glaskunstner, uddannet på Skolen for Brugskunst 1972-75 og på Orrefors glasbruk i Sverige 1975-76. Larsen stiftede s.m. Skak Snitker i 1977 Snoldelev Glasbrug syd for Roskilde, et af de første studioglasværksteder i Danmark. Fra 1984 har han drevet Fanefjord Glas på Møn med fremstilling af både brugsglas i serier, unikaglas og skulptur. Med sin fascination af glasset som kunstnerisk udtryksmedie har Larsen koncentreret sig om skulpturer, både i rent glas, i blandformer med andre materialer og som installationer, ofte i sammenhæng med lys. Et af hans seneste arbejder er land art-værket Se solen (2006) ved herregården Søholt på Lolland. 